KIRJALLINEN KYSYMYS E-2653/00

esittäjä(t): Monica Frassoni (Verts/ALE) komissiolle

(1. syyskuuta 2000)

Aihe: Matkailun kehittämishankkeet Gardalandin ympäristössä Castelnuovo del Gardassa Italiassa

Vastauksena kysymykseen P-0198/00 23. helmikuuta 2000(1) Gardalandin huvipuistoon johtavasta pääsytiestä via Dernasta Euroopan komissio on ilmoittanut toteuttavansa tarvittavia toimenpiteitä, jotta yhteisön ympäristövaikutusten arviointia koskevaa lainsäädäntöä noudatettaisiin. Voiko komissio selvittää, mitä toimenpiteitä se on toteuttanut ympäristövaikutusten arviointitoimenpiteiden tarpeellisuuden määrittämiseksi tarkastukselle (screening)?

Castelnuovo del Gardan kunta, jonka alueella suuri osa Gardalandia sijaitsee, on suunnitellut tien rakentamista järven rantaan huvipuiston reunaan. Tällainen infrastruktuuri, joka kuuluu lakien 1497/39 ja 431/1985 toimialaan ja jonka on määrä olla luonteeltaan yleishyödyllinen, hyödyttäisi käytännössä ainoastaan Gardalandin asiakkaita, jopa siinä määrin, että sitä voitaisiin pitää itse puiston laajennuksena.

Tien rakentamista varten ei ole suunnitteilla minkäänlaista ympäristövaikutusarviointia eikä tarkastusta (screening), vaikka se sisältyy direktiivin 97/11/EY(2) II liitteen 10 kohdan k alakohtaan.

Mitä toimenpiteitä komissio aikoo toteuttaa hankkeen ympäristövaikutusten arvioimiseksi?

Veneton maakunta hyväksyi 6. heinäkuuta 1999 Castelnuovo del Gardan yleisen asemakaavan osittaisen muutoksen(3), jossa määrättiin suojeltavaksi valtatien SS 249 Gardesanan ja järven rannan välinen maakaistale ja hylättiin kunnan ehdotus rakentaa sinne noin 100 000 neliömetriä sementtiä(4).

Alle vuoden kuluttua edellisestä kunta esitti ehdotuksen yleisen asemakaavan osittaisesta muutoksesta saman maa-alueen kohdalla tarkoituksenaan rakentaa sinne 286 000 neliömetriä sementtiä eri kohteisiin asuntoaluetta, yhtensä noin 38,5 hehtaaria. Tämä kaikki esitettiin maiseman- ja ympäristönparannushankkeena, koska suunnitteilla on yhteensä 40 hehtaarin laajuinen puisto. Tosiasiassa uuden yleisen asemakaavan osittaisen muutoksen perimmäinen tarkoitus on Gardalandia ympäröivän maa-alueen kiinteistöarvon lisääminen(5).

Kyseisessä asemakaavan muutosta koskevassa selonteossa ei tuoda esiin tarvetta ympäristövaikutusten arviointiin. Eikö komissio katso, että kyseisessä asemakaavamuutoksessa ehdotettuihin kiinteistön arvonnousuun tähtäävien suunnitelmien olisi kuuluttava ympäristövaikutusten arvioinnin piiriin?

Yleisessä asemakaavassa varataan Gardalandin laajentamista silmällä pitäen kokous- (alue D5 ja 1) sekä kasvatus- ja virkistystoimintaa (D8 ja 2) varten kaksi aluetta, joista ehdotettu asemakaavan osittainen muutos käyttäisi kolmasosan itse puiston kokonaispinta-alan kaksinkertaistamiseen. Eikö tällaisille alueille suunnitelluille toimenpiteille olisi suoritettava ympäristövaikutusten arviointi?

(1) EYVL C 303 E, 24.10.2000, s. 160.

(2) EYVL L 73, 14.3.1997, s. 5.

(3) DGR nro 2340, 6.7.1999.

(4) Huomioita yleisestä asemakaavasta nro 13 ja 40, kunnan kokoama 5. toukokuuta 1998.

(5) Veneton korkeimman aluesuunnitteluelimen linjauksissa (vrt. Veneton maakuntaneuvoston toimenpide nro 250/1991) ja valmisteluissa puhutaan sen sijaan selvästi luonnonvarojen ja maisemien varjelusta ja, sen seurauksena, rakennustoimien rajoittamisesta Gardesana-tien ja järven välisellä alueella.

Margot Wallströmin komission puolesta antama vastaus

(18. lokakuuta 2000)

Komissio on pyytänyt Italian viranomaisilta tietoa Gardalandin huvipuistoon johtavan tien (via Derna) rakentamista koskevasta hankkeesta, jonka parlamentin jäsen mainitsi kirjallisessa kysymyksessä 198/2000(1).

Kuten vastauksessa edellä mainittuun kirjalliseen kysymykseen todettiin, hankkeen on katsottava sisältyvän tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun neuvoston direktiivin 97/11/EY liitteessä II olevan 10 kohdan e alakohtaan Teiden, satamien mukaan lukien kalasatamat ja satamalaitteiden rakentaminen (muut kuin liitteessä I mainitut). Direktiivissä säädetään (4 artiklan 2 kohta) seuraavaa: Jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä, tai b) jäsenvaltioiden asettamien raja-arvojen tai valintaperusteiden avulla arvioidaanko tämä hanke 510 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta.

Italian viranomaiset ilmoittivat, että hankkeessa on kyse kaupungin ulkopuolisesta maantiestä, joka ei kulje luonnonsuojelualueen läpi. Veneton maakunnan alueellisessa lainsäädännössä tällaiselle tielle on määritelty erityiset raja-arvot. Alle viiden kilometrin pituisesta tiestä viranomaisten ei tarvitse tehdä ympäristövaikutusten arviointia. Yli viiden kilometrin pituisesta tiestä arviointi on suoritettava. Edellä mainitun säännöksen ja direktiivin mukaisesti parlamentin jäsenen mainitsemalle hankkeelle ei suoritettu ympäristövaikutusten arviointimenettelyä, koska tie on 1,4 kilometriä pitkä.

Edellä mainitun perusteella voidaan todeta, että direktiiviä 97/11/EY ei ole rikottu.

Rantalaiturin rakennushanke Gardajärvelle ei sisälly edellä mainittujen ympäristövaikutusten arviointia koskevien direktiivien liitteiden alakohdissa lueteltuihin hankkeisiin. Siksi yhteisön ympäristövaikutusten arviointia koskevaa lainsäädäntöä ei sovelleta tähän hankkeeseen. Parlamentin jäsenen mainitsema direktiivin 97/11/EY liitteessä II olevan 10 kohdan k alakohta ei liity asiaan, sillä siihen sisältyy eroosion estämiseksi rannikolle tehdyt rakenteet ja vesirakennustyöt, joilla rannikkoa voidaan muuttaa rakentamalla esimerkiksi penkereitä, aallonmurtajia, rantapatoja ja muita tulvimisen torjumiseksi tarkoitettuja töitä, lukuun ottamatta tällaisten rakenteiden ylläpito- ja jälleenrakennustöitä. Rantalaiturin tarkoituksena ei ole eroosion estäminen tai rannikon muuttaminen, eikä sitä myöskään voida sanoa vesirakennustyöksi.

Parlamentin jäsenen mainitsemat kaksi viimeistä työtä, suunnitelma päällystää sementillä useista eri osista koostuva 286 000 neliömetrin laajuinen alue, yhteensä noin 38,5 hehtaaria ja Gardalandin huvipuiston laajentaminen tilojen saamiseksi konferensseja sekä opetus- ja virkistystoimintaa varten, voisivat sisältyä seuraaviin direktiivin 97/11/EY liitteen II kohtiin: 12 kohdan c alakohta Kaupunkialueiden ulkopuolella sijaitsevat lomakylät ja hotellikompleksit sekä vastaavat rakennukset, 12 kohdan e alakohta Huvipuistot tai 13 kohta Kaikki muutokset tai laajennukset liitteessä I tai liitteessä II mainittuihin sellaisiin hankkeisiin, joille on jo myönnetty lupa, jotka on jo toteutettu tai joita parhaillaan toteutetaan, jos muutoksesta tai laajennuksesta voi olla merkittävää haittaa ympäristölle. Mikäli haittoja todetaan, niitä on tarkasteltava edellä mainitun menettelyn mukaisesti. Menettelyä sovelletaan direktiivin 97/11/EY mukaisesti liitteessä II lueteltuihin hankkeisiin. Parlamentin jäsenen antamien tietojen perusteella mainitut hankkeet näyttävät olevan liian varhaisessa vaiheessa, jotta niiden voitaisiin katsoa mahdollisesti rikkovan ympäristövaikutusten arviointia koskevia yhteisön direktiivejä.

(1) EYVL C 303 E, 24.10.2000, s. 160.